Na temelju članka 107. stavka 9. Zakona o odgoju i obrazovanju u osnovnoj i srednjoj školi ("Narodne novine“, broj 87/08., 86/09., 92/10., 105/10.-ispravak, 90/11., 16/12., 86/12., 94/13., 152/14., 7/17. i 68/18.) i članka 47 Statuta Centra za odgoj, obrazovanje i rehabilitaciju, Vinkovačka cesta 3, Osijek, Školski odbor Centra na sjednici održanoj 27. veljače 2019. godine donio je

**P R A V I L N I K**

**O NAČINU I POSTUPKU ZAPOŠLJAVANJA**

U CENTRU ZA ODGOJ, OBRAZOVANJE I REHABILITACIJU

Članak 1.

Ovim se Pravilnikom o načinu i postupku zapošljavanja (u daljnjem tekstu: Pravilnik) u Centru za odgoj, obrazovanje i rehabilitaciju , Vinkovačka cesta 3, Osijek (u daljnjem tekstu: Centar) uređuje način i postupak provedbe natječaja u Centru kojim se svim kandidatima za zapošljavanje osigurava jednaka dostupnost javne službe pod jednakim uvjetima, sadržaj natječaja, način na koji se obavlja vrednovanje odnosno procjenjuju rezultati vrednovanja, vrši rangiranje i odabir kandidata prijavljenih na natječaj odnosno kandidata koje je Centru uputio Ured državne uprave u Osječko-baranjskoj županiji ( u daljnjem tekstu: kandidati), imenovanje povjerenstva za vrednovanje kandidata i djelokrug rada povjerenstva te dostava izvješća ravnatelju Centra o provedenom postupku.

 Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muške i na ženske osobe.

Članak 2.

Odredbe ovog Pravilnika neće se primjenjivati u slučajevima iz članka 107. stavak 11. podstavak 1., 3., 4. i 5. Zakona o odgoju i obrazovanju u osnovnoj i srednjoj školi (»Narodne novine« broj [87/08](http://www.zakon.hr/cms.htm?id=66)., [86/09](http://www.zakon.hr/cms.htm?id=67)., [92/10](http://www.zakon.hr/cms.htm?id=68)., [105/10](http://www.zakon.hr/cms.htm?id=69). – ispravak, [90/11](http://www.zakon.hr/cms.htm?id=70)., [16/12](http://www.zakon.hr/cms.htm?id=72)., [86/12](http://www.zakon.hr/cms.htm?id=73)., [94/13](http://www.zakon.hr/cms.htm?id=480)., 152/14., 7/17.i 68/18.), odnosno u slučajevima zasnivanja radnog odnosa bez natječaja:

– na određeno vrijeme, kada obavljanje poslova ne trpi odgodu, do zasnivanja radnog odnosa na temelju natječaja ili na drugi propisan način, ali ne dulje od 60 dana,

– do punog radnog vremena, s radnikom koji u školskoj ustanovi ima zasnovan radni odnos na neodređeno nepuno radno vrijeme,

– na temelju sporazuma školskih ustanova u kojima su radnici u radnom odnosu na neodređeno vrijeme ako žele zamijeniti mjesto rada zbog udaljenosti mjesta rada od mjesta stanovanja,

– s osobom koja se zapošljava na radnom mjestu vjeroučitelja.

Odredbe ovog Pravilnika neće se primjenjivati u slučaju iz članka 127. stavak 4. Zakona o odgoju i obrazovanju u osnovnoj i srednjoj školi (»Narodne novine« broj [87/08](http://www.zakon.hr/cms.htm?id=66)., [86/09](http://www.zakon.hr/cms.htm?id=67)., [92/10](http://www.zakon.hr/cms.htm?id=68)., [105/10](http://www.zakon.hr/cms.htm?id=69). – ispravak, [90/11](http://www.zakon.hr/cms.htm?id=70)., [16/12](http://www.zakon.hr/cms.htm?id=72)., [86/12](http://www.zakon.hr/cms.htm?id=73)., [94/13](http://www.zakon.hr/cms.htm?id=480)., 152/14., 7/17. i 68/18.), odnosno u postupku provedbe izbora za ravnatelja škole.

Članak 3.

Radni odnos u Centru za odgoj, obrazovanje i rehabilitaciju, Vinkovačka 3, Osijek (u daljnjem tekstu: Centar) zasniva se na temelju prethodno provedenog javnog natječaja.

Javni natječaj objavljuje se na web stranici i oglasnoj ploči Centra i na web stranici i oglasnoj ploči Hrvatskog zavoda za zapošljavanje.

Rok za podnošenje prijava na javni natječaj teče od dana objave javnog natječaja i ne može biti kraći od 8 dana.

Članak 4.

Javni natječaj mora sadržavati:
– naziv i sjedište Centra

– mjesto rada
– naziv radnog mjesta

– vrijeme na koje se sklapa ugovor o radu i tjedno radno vrijeme

– rok u kojem se kandidati mogu prijaviti

– opći i posebni uvjeti koje kandidati moraju ispunjavati

– naznaku ugovaranja probnog rada, ako se ugovara

– napomenu da kandidat koji se u prijavi na javni natječaj poziva na pravo prednosti prema posebnom zakonu, dužan je uz prijavu priložiti svu propisanu dokumentaciju prema posebnom zakonu
– način i postupak provedbe vrednovanja kandidata
– naznaku da će se kandidatom prijavljenim na javni natječaj smatrati samo osoba koja podnese pravodobnu i potpunu prijavu te ispunjava formalne uvjete iz javnog natječaja
– sadržaj prijave s prilozima
– adresu na koju se podnose prijave
– naznaku web-stranice na kojoj će biti objavljeni rezultati natječaja i upute, odnosno dokumentacija kod provedbe postupka vrednovanja kandidata
– poveznicu na internetsku stranicu Ministarstva na kojoj su navedeni dokazi potrebni za ostvarivanje prava prednosti pri zapošljavanju prema Zakonu o hrvatskim braniteljima iz Domovinskog rata i članovima njihovih obitelji (»Narodne novine« broj 121/17.)

– naznaku da se dokazi prilažu u neovjerenoj preslici, a da je prilikom izbora kandidat dužan predočiti izvornik
– naznaku da se natječajna dokumentacija neće vraćati kandidatima
– naznaku da se nepotpune i nepravovremene prijave neće razmatrati
– naznaku da su prilikom zapošljavanja oba spola u ravnopravnom položaju

Članak 5.

Vrste dokaza o ispunjavanju formalnih uvjeta za radno mjesto navode se u javnom natječaju, ovisno o uvjetima pojedinog radnog mjesta.

U javnom natječaju se obvezno navodi da se uz prijavu prilaže životopis.

U javnom natječaju se navodi da u prijavi na javni natječaj kandidati trebaju navesti osobne podatke (ime i prezime, adresa prebivališta odnosno boravišta, broj telefona/mobitela, prema mogućnosti kandidata e – mail adresa, naziv radnog mjesta na koje se kandidat prijavljuje).

Prijava na javni natječaj mora biti vlastoručno potpisana.

Osoba koja nije podnijela pravodobnu ili potpunu prijavu ili ne ispunjava formalne uvjete iz natječaja, ne smatra se kandidatom u postupku natječaja. Centar ne obavještava ovu osobu o razlozima zašto se ne smatra kandidatom natječaja.

Članak 6.

Nakon proteka roka određenog za dostavu prijava na javni natječaj provest će se ovisno o potrebama radnog mjesta jedan ili više navedenih postupaka neovisno o njihovom redoslijedu:

- pisana provjera znanja – testiranje

- razgovor s kandidatima – intervju

- psihološko testiranje

Članak 7.

Jedan ili više postupaka iz članka 6. ovog pravilnika provodi Povjerenstvo za vrednovanje kandidata ( u daljnjem tekstu: Povjerenstvo) koje imenuje ravnatelj Centra.

Povjerenstvo ima u pravilu 3 člana, a i više prema prosudbi ravnatelja, uz uvjet da broj članova

bude neparan.

Članovi Povjerenstva imenuju se iz reda radnika i vanjskih suradnika (osoba koje nisu radnici Centra) koji imaju potrebno obrazovanje i stručno znanje vezano za utvrđivanje znanja, sposobnosti i vještina kandidata u postupku javnog natječaja.

Kada se javni natječaj provodi za više radnih mjesta, može se imenovati više Povjerenstava.

Članak 8.

Povjerenstvo iz članka 7. ovog pravilnika utvrđuje listu kandidata prijavljenih na javni natječaj i kandidata koje je u Centar uputio nadležni Ured državne uprave, koji ispunjavaju formalne uvjete, a čije su prijave pravodobne i potpune, te kandidate s liste upućuje na jedan ili više postupaka iz članka 6. ovog pravilnika.

Članak 9.

Vrijeme i mjesto održavanja jednog ili više postupaka iz članka 6. ovog pravilnika objavljuje se na web stranici škole najmanje 5 dana prije.

Kandidat koji nije pristupio na jedan ili više postupaka iz članka 6. ovog pravilnika više se ne smatra kandidatom.

Članak 10.

Pisana provjera znanja – testiranje obuhvaća provjeru znanja potrebnog za obavljanje radnog mjesta za koje je raspisan javni natječaj, te po potrebi provjeru ostalih vještina.

Donja granica prolaznosti u pisanoj provjeri znanja potrebnih za obavljanje radnog mjesta za koje je raspisan javni natječaj određuje se na način da je minimum ostvarene uspješnosti kandidata 60%.

Članak 11.

Razgovor s kandidatom – intervju provodi se putem odgovora kandidata na postavljena pitanja, simulacije rješavanja slučajeva radnog mjesta ili na drugi prikladan način.

Prilikom razgovora s kandidatom – intervju članovi povjerenstva procjenjuju obrazovanje i profesionalnu edukaciju kandidata, specifična znanja, vještine, profesionalne ciljeve i interese, motivaciju za rad te osobne karakteristike kandidata u svezi radnog mjesta.

Povjerenstvo može odlučiti da se kandidati procjenjuju i temeljem dodatnih kriterija koji su u neposrednoj vezi s radnim mjestom za koje je raspisan javni natječaj.

Članak 12.

Svaki dio provjere znanja iz članaka 10. i 11. ovog pravilnika vrednuje se s bodovima od 0 do 10.

Smatra se da je kandidat zadovoljio na provjeri znanja ako je za svaki dio provjere znanja dobio najmanje 6 bodova.

Članak 13.

Na temelju provedbe postupaka iz članaka 10. i 11. ovog pravilnika Povjerenstvo utvrđuje listu kandidata prema ukupnom broju bodova ostvarenih na pisanoj provjeri znanja – testiranje i/ili razgovoru s kandidatima – intervju.

Članak 14.

U postupku provedbe javnog natječaja može se provesti i psihološko testiranje kandidata koji su ocijenjeni kao kandidati koji ulaze u uži izbor za radno mjesto za koje je raspisan javni natječaj.

Psihološko testiranje kandidata može obaviti samo fizička ili pravna osoba koja je za isto ovlaštena sukladno Zakonu o psihološkoj djelatnosti (»Narodne novine« broj 47/03.) i provedbenim propisima.

Članak 15.

Nakon provedenog postupka vrednovanja kandidata, Povjerenstvo dostavlja ravnatelju izvješće o provedenom postupku, koje potpisuju svi članovi Povjerenstva.

Uz izvješće se prilažu i liste kandidata iz članka 13. ovog Pravilnika i psihološka procjena kandidata, ako je psihološko testiranje provedeno.

Članak 16.

U slučaju kada izabrani kandidat odustane od namjere zasnivanja radnog odnosa, ravnatelj može izabrati drugog kandidata s liste iz članka 13. ovog Pravilnika ili poništiti javni natječaj.

U slučaju kada se na javni natječaj nije prijavio niti jedan kandidat ili kada niti jedan kandidat ne ispunjava formalne uvjete natječaja ili kada niti jedan kandidat nije zadovoljio u postupku javnog natječaja, ravnatelj će poništiti javni natječaj.

Obavijest o poništenju javnog natječaja u slučajevima iz stavka 1. i 2. ovog članka objavljuje se na web stranici Centra.

Članak 17.

Centar je obvezan na isti način i u istom roku obavijestiti sve kandidate o rezultatima javnog natječaja. Objavom rezultata natječaja na web stranici Centra smatra se da su svi kandidati na isti način i u istom roku obaviješteni o rezultatima natječaja.

Članak 18.

Ovaj Pravilnik stupa na snagu osnog dana od dana objave na oglasnoj ploči Centra.

Na ovaj pravilnik Ured državne uprave u Osječko-baranjskoj županiji dao je suglasnost dana \_\_\_\_\_\_\_\_\_\_\_\_\_\_\_\_ godine, KLASA: \_\_\_\_\_\_\_\_\_\_\_\_\_\_\_, URBROJ: \_\_\_\_\_\_\_\_\_\_\_\_\_\_\_\_ sukladno članku 107. stavak 9. Zakona o odgoju i obrazovanju u osnovnoj i srednjoj školi (»Narodne novine« broj [87/08](http://www.zakon.hr/cms.htm?id=66)., [86/09](http://www.zakon.hr/cms.htm?id=67)., [92/10](http://www.zakon.hr/cms.htm?id=68)., [105/10](http://www.zakon.hr/cms.htm?id=69). – ispravak, [90/11](http://www.zakon.hr/cms.htm?id=70)., [16/12](http://www.zakon.hr/cms.htm?id=72)., [86/12](http://www.zakon.hr/cms.htm?id=73)., [94/13](http://www.zakon.hr/cms.htm?id=480)., 152/14., 7/17.i 68/18.).

Predsjednik Školskog odbora:

Dario Faraho

\_\_\_\_\_\_\_\_\_\_\_\_\_\_\_\_\_\_\_\_\_\_

KLASA: 003-05/19-01/6

URBROJ: 2158-38-19-04-6

Osijek , 27. veljače 2019. godine.

Ovaj pravilnik objavljen je na oglasnoj ploči Centra dana \_\_\_\_\_\_\_\_\_\_\_\_ godine, te stupa na snagu dana \_\_\_\_\_\_\_\_\_\_\_\_\_ godine.